Bartholomew Ulufa’alu

Bartholomew (Bart) Ulufa'alu (født 25. desember 1950, død 25. mai 2007) var en politiker på Salomonøyene.Biografien på nettstedet Solomon Islands Historical Encyclopedia 1893–1978 oppgir at fødselsåret er 1939. Han var statsminister fra 27. august 1997 til 30. juni 2000. 

Liv og virke
 Bakgrunn
Ulufa'alu hadde en bachelorgrad i økonomi fra universitetet på Papua Ny-Guinea. Under studiene var han leder for studentunionen på universitetet.
Politiker
Han grunnla fagforbundet Solomon Islands General Workers' Union i 1975. Han danna også partiet Nationalists Party (seinere National Democratic Party – NADEPA), som stilte til valg ved parlamentsvalget året etter. Partiet fikk 8 av 38 mandater.Dieter Nohlen, Florian Grotz og Christof Hartmann: Elections in Asia. A data handbook, bind 2, Oxford University Press 2001, ISBN 0-19-924959-8, side 806 f.  Blant annet kom Ulufa'alu sjøl inn for kretsen Øst-Honiara. NADEPA fikk imidlertid et mye svakere resultat i 1980 og endte med bare to mandater.Rapport fra Den interparlamentariske union om parlamentsvalget i 1980; besøkt 11. juli 2017. 

Da Peter Kenilorea måtte gå av som statsminister i 1981, måtte Solomon Mamaloni skaffe støtte nok til å danne regjering. Dermed fikk Ulufa'alu posten som finansminister.

Ved valget i 1984 mista Ulufa'alu plassen i parlamentet. Han gikk da over i næringslivet, og han var snart leder for så vel Salomonøyenes handelskammer og en landbruksorganisasjon. Ved en partisplittelse stifta han i 1988 Solomon Islands Liberal Party, og i 1989 vant han igjen valget og blei et sentralt medlem av opposisjonen. I 1990 fikk han tilbud fra Mamaloni om en godt betalt rådgiverjobb ved statsministerens kontor. Ulafa'alu takka ja til dette, noe som krevde at han sa fra seg vervet som parlamentsmedlem. 

I 1997 blei Ulufa'alu nok en gang valgt inn, denne gangen for distriktet Aoke/Langa Langa. Han blei gjenvalgt i 2001 og 2006.
Statsminister
Etter valget i 1997 blei Ulufa'alu statsminister som leder for Alliance for Change (Endringsalliansen), med et flertall på én over Mamaloni. Landet var da i store økonomiske vansker, korrupsjonen var omfattende, og avskoginga skjedde i et faretruende tempo. Ulufa'alu satte i gang reformforsøk, men sleit med stadige mistillitsforslag i parlamentet. Regjeringas plan var å privatisere (evt overlate til de kirkelige organisasjonene) store deler av nasjonens infrastruktur. På den andre sida gikk den inn for endringer i skattesystemet ved å avvikle fritaksordninger for deler av næringslivet. Den foreslo også sterkere kontroll med tømmerindustrien og avvikling av kasinodriften i Honiara. (Det er her verdt å merke at eks-statsminister Mamaloni hadde sterke private interesser både innen tømmer og kasino.)

Mot slutten av perioden var landet prega av borgerkrigstilstander, hovedsakelig mellom befolkningsgrupper med opprinnelse på Guadalcanal og Malaita. Regjeringa gjorde forskjellige forsøk på å dempe konflikten. I 1999 erklærte den unntakstilstand og bad om assistanse fra Australia og New Zealand, noe disse landa avslo.
Kidnapping, fratreden
I juni 2000 ble Ulufa'alu kidnappa av medlemmer av geriljabevegelsen Malaita Eagle Force, som mente han – til tross for sin bakgrunn som malaiter – ikke gjorde nok for å støtte dem. Han valgte da å gå av som statsminister i bytte mot å bli satt fri. Hans tidligere finansminister, Manasseh Sogavare, som etter hvert hadde slutta seg til opposisjonen, blei valgt til ny statsminister. 

Etter valget i april 2006 gikk Ulufa'alus liberale parti og flere andre partier sammen i en koalisjon under betegnelsen 'Grand Coalition for Change' (GCC; storkoalisjonen for forandring). Målet var å overta regjeringsmakta fra koalisjonen mellom People's Alliance Party og ei gruppe uavhengige under ledelse av Snyder Rini. Da GCC valgte å ikke ha Sogavare som sin statsministerkandidat, gikk denne over til å støtte Rini. Til gjengjeld fikk han posten som handelsminister.

Valget av Rini som statsminister var en utløsende faktor for tre dager med voldsomme opptøyer i hovedstaden Honiara, noe som særlig gikk ut over bydelen Chinatown, ettersom det blei påstått at Rini hadde mottatt bestikkelser fra kinesere. Sogavare skifta igjen side, og 5. mai 2006 blei han utnevnt som statsminister for GCC.

Ulufa'alu blei finansminister for koalisjonsregjeringa. Han led imidlertid av alvorlig diabetes, og måtte gå av etter fem måneder. Den offisielle grunnen var helsa, men det er også påstått at det kunne ligge politiske grunner bak.

Ulufa'alu døde 25. mai 2007. 

 Referanser 
Biografi  på parlamentets nettsted; besøkt 11. juli 2017.
Biografi på nettstedet Solomon Islands Historical Encyclopedia 1893–1978; besøkt 11. juli 2017.

Kategori:Salomonske politikere
Kategori:Personer fra Malaita Province
Kategori:Fødsler i 1950
Kategori:Dødsfall i 2007